กระเป๋า รีไซเคิลจากซองกาแฟ สร้างรายได้ลดปัญหาขยะในชุมชน
ผู้สูงอายุบ้านลำพะยา จ.ยะลา รวมกลุ่มนำซองกาแฟใช้แล้ว รีไซเคิลเป็นกระเป๋าขาย สร้างรายได้ ลดปัญหาขยะในชุมชน             (14 ก.ค 62) ผู้สูงอายุในพื้นที่บ้านลำพะยา ต.ลำพะยา อ.เมือง จ.ยะลา โดยการนำของ นางประไพ หนูชัย ได้รวมกลุ่มนำซองกาแฟ โอวัลติน ซองปรับผ้านุ่ม ซึ่งเป็นวัสดุเหลือใช้ไม่มีประโยชน์กลับมารีไซเคิล ทำเป็นกระเป๋า ออกจำหน่าย เพื่อเป็นรายได้ให้ผู้สูงอายุ จำนวน 10 คน ซึ่งเป็นสมาชิกในกลุ่ม ซึ่งนอกจาก จะได้สร้างงาน สร้างอาชีพ แล้ว ก็ยังเป็นการตอบสนอง นโยบายลดปัญหาขยะ นำขยะมารีไซเคิล ของจังหวัดยะลา อีกด้วย            สมาชิกกลุ่มผู้สูงอายุลำพะยา เล่าให้ฟังว่า กระเป๋า รีไซเคิล เริ่มต้นทำมาตั้งแต่ปี 2561 โดยได้รับการสนับสนุน จาก อบต.ลำพะยา ในการจัดหาวิทยากรมาสอน มาให้ความรู้ ให้คำแนะนำ ในการทำกระเป๋าซองกาแฟ จนประสบความสำเร็จ สามารถนำออกจำหน่ายสู่ตลาดได้จนถึงปัจจุบัน ซึ่งแนวคิดการนำสิ่งของเหลือใช้กลับมาใช้ประโยชน์ใหม่นี้ เป็นแนวคิดที่ดี นอกจากจะช่วยสร้างรายได้ให้กับผู้สูงอายุแล้ว ก็ยังเป็นการลดปัญหาขยะในชุมชนด้วย ผู้สูงอายุที่ได้มาทำ ก็ได้ใช้เวลาว่างให้เป็นประโยชน์ ไม่เหงา ไม่เบื่อ ทำแล้วก็เกิดความสุข เกิดความรัก ความสามัคคี ช่วยเหลือซึ่งกัน และกัน            สำหรับการทำกระเป๋า รีไซเคิลจากซองกาแฟ นี้ ค่อนข้างจะทำยากต้องใช้ความประณีต ในการสานเป็นรูปทรงกระเป๋า ใบหนึ่งก็จะต้องใช้ซองกาแฟ ซองโอวัลติน ประมาณ 500 ซอง พอสานเป็นกระเป๋าเรียบร้อยแล้ว ก็จะไปจ้างใส่ ฝาปิด หูจับ อีกครั้งหนึ่ง จึงจะได้เป็นกระเป๋ารีไซเคิล ที่มีหลากสีหลายลาย อย่างสวยงาม โดยจะจำหน่ายใบละ 280- 300 บาท แล้วแต่ขนาด ทั้งในที่ทำการของทางกลุ่ม และนำไปจำหน่ายตามงานต่างๆ ที่ผ่านมา 4-5 เดือน สมาชิกก็จะมีรายได้ คนละ 5,000 บาท #กระเป๋าจากขยะรีไซเคิล #ผู้สูงอายุบ้านลำพะยา #จังหวัดยะลา #สำนักข่าวกรมประชาสัมพันธ์ #NNT #ILOVETHAILAND